31995D0030
L 042/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 февруари 1995 година
относно определяне на специални условия, регулиращи вноса на рибни продукти и продукти от аквакултури с произход от Мароко
(текст от значение за ЕИП)
(95/30/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), и по-специално член 11, параграф 1 от нея,
като има предвид, че група експерти на Комисията посети Мароко, за да провери условията за производство, складиране и експедиране на рибни продукти, предназначени за Общността,
като има предвид, че разпоредбите на мароканското законодателство по отношение на здравните проверки и контрол на рибните продукти могат да се считат за еквивалентни на тези, определени в Директива 91/493/ЕИО;
като има предвид, че Direction de l'Elevage, Ministère de l'Agriculture (DEMA) в Мароко има възможност да проверява ефективно прилагането на действащото законодателство;
като има предвид, че процедурата за издаване на здравен сертификат, посочена в член 11, параграф 4, буква а) от Директива 91/493/ЕИО, трябва да включва и установяването на образец за сертификат, минималните изисквания по отношение на езика/езиците, на които се изготвя въпросният сертификат и длъжността на лицето, оправомощено да го подписва;
като има предвид, че съгласно член 11, параграф 4, буква б) от Директива 91/493/ЕИО, върху опаковката на рибните продукти трябва да има знак, указващ името на третата страна и номера на одобрение на предприятието, от което те произхождат;
като има предвид, че съгласно член 11, параграф 4, буква в) от Директива 91/493/ЕИО, се изготвя списък на одобрените предприятия; като има предвид, че този списък се изготвя въз основа на съобщение, изпратено на Комисията от DEMA ; като има предвид, че следователно DEMA следва да гарантира спазването на разпоредбите, предвидени за тази цел в член 11, параграф 4 от Директива 91/493/ЕИО;
като има предвид, че DEMA официално даде уверения, че са спазени правилата от глава V от приложението към Директива 91/493/ЕИО, както и изискванията, еквивалентни на предписаните във въпросната директива за одобряване на предприятията;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Direction de l'Elevage, Ministère de l'Agriculture (DEMA) е компетентният орган в Мароко за проверка и удостоверяване, че рибните продукти и продуктите от аквакултури отговарят на изискванията на Директива 91/493/ЕИО.
Член 2
Рибните продукти и продуктите от аквакултури с произход от Мароко трябва да отговарят на следните условия:
1.
всяка пратка трябва да бъде придружена от номериран оригинал на здравен сертификат, надлежно попълнен, с дата и подпис, състоящ се само от един лист, по образеца от приложение А;
2.
продуктите трябва да произхождат от одобрени предприятия, изброени в приложение Б;
3.
с изключение на замразените рибни продукти в насипно състояние, предназначени за производството на консерви, думата „Мароко“ и номерът на разрешителното на предприятието, от което произхождат продуктите, трябва да са обозначени с неизтриваеми букви на всяка опаковка.
Член 3
1. Сертификатите, посочени в член 2, точка 1, трябва да се изготвят най-малко на един от официалните езици на държавата-членка, в която се извършва проверката.
2. В сертификатите трябва да фигурира името, длъжността и подписът на представител на DEMA , както и официалният печат на DEMA в цвят, различен от останалия текст.
Член 4
Настоящото решение се прилага от 1 март 1995 г.
Член 5
Адресати на настоящото решение са държавите-членки.
Съставено в Брюксел на 5 февруари 1995 година.